இந்நாவலில் இவர் எடுத்துக் கொண்டுள்ள களம் கோர்ட். நீதிமன்றத்தை ஒரு குமாஸ்தாவின் பார்வையில் வைத்து நகர்த்தியிருக்கிறார். அவர் காணும் நீதிமன்றங்கள், அங்கு நிலவும் நட்புக்கள், காரசாரமான பேச்சுகள், அங்கிருக்கும் ஒவ்வொரு மனிதனுக்குள் கனன்று கொண்டிருக்கும் தர்மங்கள், அவர்களுடைய வாழ்க்கை முறை என குமாஸ்தாவின் பார்வையிலேயே சொல்லி செல்கிறார். இந்த குமாஸ்தாக்களில் ஒருவன் தான் நாவலின் நாயகன் நெல்லையப்பன். அவனை நம்பி தான் அவனுடைய சகோதரியின் குடும்பமும் அவனுடைய குடும்பமும் இருக்கிறது. இந்த நிலையில் அவனுக்கு வேலை பிடிக்கவில்லை. அடிக்கடி சினிமா பார்க்க வேண்டும் என்று ஆசை. அவனுக்கு வீட்டிலும் மணம் பார்க்கிறார்கள். அவனுடைய உடன் வேலை பார்க்கும் குமாஸ்தா ஒருவரும் அவனின் உழைப்பைப் பார்த்து தன் மகளுக்கு மணம் முடிக்க வேண்டும் என்று ஆசை கொள்கிறார். அவனுக்கு எதிர் வீட்டிலிருக்கும் காந்திமதி எனும் பெண் தான் பிடித்தவள். அக்கா என்றே அழைப்பான். அவளுக்கு சங்கரன் என்பவனுடன் திருமணம் முடிவு செய்கிறார்கள். இது இவனை பாதிக்கிறது. இந்த எல்லா சுமைகளினின்று கதையில் எப்படி நாயகன் வெளிவருகிறான் என்பதே நாவலின் முடிவு.